ซัมซุงผงาดที่1เบียดแอปเปิลชิงสมาร์ตโฟน
ค่ายซัมซุงแซงแชมป์เก่า แอปเปิล อิงก์ ขึ้นเป็นผู้จำหน่ายสมาร์ตโฟนรายใหญ่ที่สุด
29 ต.ค. 2554

ค่ายซัมซุงแซงแชมป์เก่า แอปเปิล อิงก์ ขึ้นเป็นผู้จำหน่ายสมาร์ตโฟนรายใหญ่ที่สุด
บลูมเบิร์กรายงานอ้างผลวิจัยของ บริษัท สแตรตจี แอนาไลทิกส์ ว่า บริษัท ซัมซุง อิเล็กทรอนิกส์ สามารถโค่นแช่มป์เก่า แอปเปิล อิงก์ ขึ้นมาเป็นผู้จำหน่ายโทรศัพท์สมาร์ตโฟนรายใหญ่ที่สุดอันดับ 1 ของโลกได้แล้ว ท่ามกลางการแข่งขันด้านเทคโนโลยีกันอย่างดุเดือดของทั้งสองบริษัท ซึ่งยังคงมีข้อพิพาททางกฎหมายเรื่องการลอกเลียนแบบกันอยู่
รายงานระบุว่า ซัมซุง มียอดจำหน่ายโทรศัพท์ในไตรมาสที่แล้ว 27.8 ล้านเครื่อง โดยครองส่วนแบ่งการตลาดได้ 23.8% แซงหน้าแอปเปิลซึ่งมียอดจำหน่ายที่ 17.1 ล้านเครื่อง บนส่วนแบ่งการตลาด 14.6% ขณะที่โนเกียตามมาเป็นอันดับ 3
ทั้งนี้ แอปเปิลซึ่งเพิ่งเปิดตัวไอโฟน 4s ในเดือนนี้ สามารถครองแชมป์ผู้จำหน่ายสมาร์ตโฟนรายใหญ่ที่สุดในโลกได้เพียงไตรมาสเดียว ภายหลังจากที่โค่นโนเกียลงเมื่อช่วงต้นปีนี้ โดยรายงานระบุว่า สาเหตุหนึ่งที่ทำให้แอปเปิลตกอันดับลงมามาจากผู้บริโภคที่ชะลอการซื้อ เพราะรอการเปิดตัวไอโฟนรุ่นใหม่ 4s 
ขณะที่ซัมซุงนั้นได้มุ่งเน้นไปที่การใช้ระบบปฏิบัติการแอนดรอยด์จากกูเกิลอย่างเป็นระบบเพื่อเพิ่มยอดขายในโทรศัพท์รุ่นกาแล็กซี และคอมพิวเตอร์แท็บเล็ต